
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	28 octombrie 2009

	Nr.
	27/537


AVIZ

asupra propunerii  legislative privind înfiinţarea, organizarea şi funcţionarea instanţelor pentru soluţionarea litigiilor de muncă şi asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, pentru dezbatere şi avizare, prin adresa nr.Plx 448 din 12 octombrie 2009, cu propunerea legislativă privind înfiinţarea, organizarea şi funcţionarea instanţelor pentru saluţionarea litigiilor de muncă şi asigurări sociale. 

Potrivit prevederilor art.61 din Regulamentul Camerei Deputaţilor, republicat, membrii Comisiei pentru muncă şi protecţie socială au examinat propunerea legislativă mai sus menţionată în şedinţa din  27 octombrie 2009.


În urma finalizării dezbaterilor, membrii comisiei au hotărât, cu  majoritate de voturi, avizarea negativă a propunerii legislative, deoarece, potrivit dispoziţiilor art.35 alin.(2) şi art.36 alin.(3) din Legea nr.304/2004 privind organizarea judiciară, republicată, cu modificările şi completările ulterioare, în cadrul curţilor de apel, respectiv, în cadrul tribunalelor, funcţionează deja secţii sau, după caz, complete specializate pentru cauze privind conflictele  de muncă şi asigurări sociale, iar potrivit art.37 din aceeaşi lege, în domeniile prevăzute de art.36 alin.(3) se pot înfiinţa tribunale specializate, ca instanţe fără  personalitate juridică, ce pot funcţiona la nivelul judeţelor şi al municipiului Bucureşti şi care preiau cauzele de competenţa tribunalului în domeniile în care se înfiinţează.


Prin conţinutul ei, propunerea legislativă face parte din categoria legilor organice, iar în aplicarea prevederilor art.75 alin (1) din  Constituţia României, republicată, prima Cameră sesizată este Camera Deputaţilor.
PREŞEDINTE,




SECRETAR,


Victor Paul Dobre



Adrian Solomon
Întocmit,

Expert parlamentar Adriana Breazu

